Frederik Vad (S), 2025-01-23:
Tak for det.
Jeg tror, at det væsentligste positive bidrag, Socialdemokratiet har givet dansk udlændingepolitik siden 2019 er at få styr på hjemrejsepolitikken.
Det er en ret stærk bedrift, både med hjemrejseloven og Hjemrejsestyrelsen, som jo betyder, at ministeren og hans embedsværk og nogle gange os ordførere får delegationer på besøg fra resten af Europa, der prøver at finde ud af, hvordan det kan være, at vi i Danmark er så gode til at få sendt folk hjem, der ikke skal være her, enten fordi de er blevet dømt til udvisning, eller fordi, som oftest, at de har fået afvist deres asylgrundlag.
Det er en meget, meget positiv udvikling, der jo har reduceret antallet på udrejsecentre med efterhånden, er det efterhånden to tredjedele.
Og det er jo hovedsvaret, hovedvejen, vi skal gå som Folketing, når det handler om at finde ud af, hvordan vi løser de problemer, der er omkring Kærshovedgård.
Hovedsvaret er at få sendt folk hjem så hurtigt som muligt, så effektivt som muligt; at lave aftaler med landene de steder, hvor de her mennesker skal hjem; at sørge for, at vi har dygtige diplomater rundtomkring i verden, der kan forhandle; at sørge for, at ministrene tager det op på officielt niveau, når de tager rundt i verden og taler med andre på officielt niveau; at sørge for, at vi har et system herhjemme, som tager de her mennesker i hånden skridt for skridt, og sørger for, at de hele tiden ved og hele tiden er klar over, at de har mulighed for at komme herfra hurtigt, og at det nok er den vej, de går, og det bedste, de kan gøre, og det klogeste, de kan gøre er at samarbejde med myndighederne om det.
Det er hovedsvaret på den problemstilling, Dansk Folkeparti rejser i dag.
Når det så er sagt, foreslår Dansk Folkeparti jo konkret, at vi skal sætte lås på Udrejsecenter Kærshovedgård.
I Socialdemokratiet mener vi, at de mennesker, vi ikke kan sende hjem, eller de mennesker, som aktivt obstruerer arbejdet med at få dem hjem, skal behandles så stramt og håndfast som overhovedet muligt, især dem, som jo ikke ønsker at udrejse, selv om de har pligt til det.
Vi forstår i Socialdemokratiet til fulde Dansk Folkepartis intention med forslaget, og jeg har stor sympati for det.
Udrejsecenterets beliggenhed har massive konsekvenser for lokalbefolkningen i Bording og omegn.
Vi har set de tragiske sager – et eksempel med døden til følge.
Vi har set generel utryghed, vi har også set kriminalitet, vi har set folk, der ikke betaler for at benytte offentlige transportmidler, vi har set mennesker, som har svært ved at sælge deres ejendomme, fordi de er placeret, hvor de er placeret, omkring Kærshovedgård – det er et kæmpe problem.
Derfor gør vi, hvad vi kan fra Socialdemokratiets side for at sikre, at trygheden bliver øget.
Vi har fået døgnbemandet vagt, vi har sat penge af til tryghedsskabende initiativer fra mere overvågning til konkrete erstatninger i området.
Det er vigtigt for mig her fra Folketingets talerstol at understrege, at Socialdemokratiets holdning til de her personer er klar: De pågældende personer er uønskede i Danmark, og de bør straks rejse hjem, hellere i dag end i morgen mål
Udfordringen med Dansk Folkepartis forslag er, at de her beboere på Kærshovedgård jo ikke er frihedsberøvet, og derfor kan de jo komme og gå på centeret, hvorfor Dansk Folkepartis forslag om at aflåse Kærshovedgård kolliderer med Danmarks internationale forpligtelser.
Vi mener i Socialdemokratiet, at det, der bør være Danmarks position i forhold til de internationale forpligtelser, er, at Danmark bliver i de konventioner, vi er en del af, fordi vi er tilhængere af det internationale retssamfund og de internationale spilleregler, men at vi fra dansk side udfordrer de konventioner, udfordrer fortolkningen af de konventioner og udfordrer især Menneskerettighedsdomstolens fortolkninger af de her konventioner, og det arbejde ønsker vi at få sat turbo på.
Så vi kan ikke støtte forslaget.
Her til sidst har jeg måske bare brug for at sige lidt, som ministeren var inde på, at det eneste parti, man jo vel kan have en nogen lunde respekt for i den her diskussion på blå side, er Dansk Folkeparti, for de melder rent ud.
De ønsker at komme ud af de her konventioner.
Resten af den blå kritik, som vi får fra Danmarksdemokraterne og fra især Det Konservative Folkeparti er jo ubrugelig, for de partier taler med to tunger: Vi skal blive i konventionerne, så vi kan komme ind i ministerbilerne, og på den anden side er regeringen for svag i forhold til at få sendt folk ud.
Begge synspunkter kan sådan set ikke være rigtige.
Med de ord kan Socialdemokratiet ikke støtte Dansk Folkepartis beslutningsforslag.